·Existujú len obmedzené dôkazy o účinných kampaniach na zvyšovanie povedomia a o tom, že tieto kampane nestačia ako samostatné opatrenie.

·Zákazy môžu byť dobrým spôsobom na to, ako presadzovať prepracovanie konkrétnych položiek nízkej hodnoty, ale ak sú stanovené na vnútroštátnej úrovni, môžu zasahovať do jednotného trhu.

·Časový rámec vykonávania musí zabezpečiť, aby náhradné materiály spĺňali normy a aby spotrebitelia boli pripravení.

·Poplatky predstavujú účinné preventívne opatrenie na ovplyvnenie správania spotrebiteľov pri vytváraní príjmov. Zástupcovia odvetvia zdôraznili, že je potrebný legislatívny prístup, aby sa zabezpečili rovnaké podmienky.

·Stanovenie cieľov znižovania v súvislosti s konkrétnymi položkami bolo všeobecne považované za vhodné opatrenie.

·Alternatívnou možnosťou je zabezpečenie toho, aby sa jednorazové plasty neposkytovali zadarmo na mieste predaja.

3.2 Spätná väzba týkajúca sa úvodného posúdenia vplyvu

V 28 podaniach bola uvedená silná podpora intervencie na úrovni EÚ, pričom maloobchodníci a výrobcovia by dali prednosť dobrovoľným prístupom voči regulačným opatreniam. Súkromný sektor zdôraznil dôležitosť hospodárskej životaschopnosti recyklácie, nedostatočné vykonávanie existujúcich pravidiel a regulačné medzery. V niekoľkých z nich sa zdôraznila potreba obehového prístupu alebo prístupu založeného na životnom cykle, ktorý podporuje prevenciu, a požadovali sa stimuly na podnietenie inovácií a odstránenie vnútroštátnych regulačných bariér.

V súvislosti s rozmanitosťou jednorazových plastov sa požadovali diferencované prístupy v závislosti od toho, či je plastový morský odpad výsledkom položiek 1), ktoré možno recyklovať, alebo položiek, 2) pre ktoré existujú udržateľné alternatívy. Pri už zachytených položkách bol vyjadrený výrazný záujem o systémy rozšírenej zodpovednosti výrobcu. Viaceré zainteresované strany poukázali na úspech systému zálohovania (napr. fliaš), aj keď niektoré z nich varovali pred negatívnymi a potenciálne neprimeranými hospodárskymi dôsledkami pre maloobchodníkov. Medzi dôležité faktory úspechu takýchto systémov patrila účinnosť existujúcich systémov odpadového hospodárstva, správanie spotrebiteľov, miestna infraštruktúra, potenciál opätovného využitia danej položky a presadzovanie týchto systémov. V prípade položiek, ktoré by mohli byť nahradené udržateľnejšími alternatívami, maloobchodníci tvrdili, že by sa to najlepšie dosiahlo na úrovni spotrebiteľov prostredníctvom zvyšovania povedomia a pozitívnych stimulov. Pri používaní biologicky rozložiteľných plastov sa odporúča opatrnosť, pričom viacerí žiadali o jasnosť informácií a označovanie pre spotrebiteľov. Zástupcovia podnikov zdôraznili, že akékoľvek obmedzenia musia zohľadňovať požiadavky jednotného trhu a administratívnu záťaž.

Pokiaľ ide o rybársky výstroj, spätná väzba sa zamerala na tri hlavné oblasti: (1) základnú líniu a jej predpoklady; (2) možnosti politiky a (3) dotazník formou rozhovorov.

V dôsledku spätnej väzby a dodatočných zdrojov sa v prípade európskych morí znížila miera strát plastových súčastí rybárskeho výstroja a vybavenia akvakultúry v základnej línii z 30 % na 15 %. Prehodnotilo sa aj percentuálne rozloženie hmotnosti plastového odpadu medzi akvakultúrou a rybolovom. Spočiatku rozloženie hmotnosti (založené na nórskych údajoch) predstavovalo 77 % v rámci akvakultúry a 23 % v rámci rybolovu. Aby to však presnejšie zodpovedalo výrobkom rybolovu a akvakultúry v 28 členských štátoch EÚ, rozloženie hmotnosti sa zmenilo na 60 % v rámci akvakultúry a 40 % v rámci rybolovu. Spätná väzba viedla k zahrnutiu predpokladu úplného vykonávania revidovanej smernice o prístavných zberných zariadeniach, nariadenia o kontrole a rámcovej smernice o odpade v rámci základnej línie.

Hodnotili sa tieto štyri možnosti politiky: 1) rozšírená zodpovednosť výrobcu bez systému zálohovania; 2) rozšírená zodpovednosť výrobcu so systémom zálohovania; 3) stanovenie cieľa (cieľ týkajúci sa recyklácie); a 4) alternatívne materiály a návrh výrobku. Spätná väzba poukázala na dôležitosť kvantifikácie vplyvu, ktorá bola zahrnutá v čo najvyššej možnej miere.

3.3 Rozhovory/ad hoc konzultácie

Viac ako 30 rozhovorov prispelo k vypracovaniu posúdenia problémov a vplyvu, pokiaľ ide o jednorazové plasty. Cieľom týchto rozhovorov bolo vytvoriť a otestovať potenciálne intervenčné opatrenia, analyzovať technickú uskutočniteľnosť a pravdepodobné účinky. Zhromaždili sa konkrétne údaje o výkonnosti a nákladoch a o tom, ako sa môžu zmeniť v dôsledku možných intervenčných opatrení.

Zainteresované strany v rámci skupín zdôraznili dôležitosť dostupnosti a funkčnosti neplastových a viacúčelových alternatív jednorazových plastov a potenciálne náklady pre výrobcov v prípade prechodu na tieto materiály. Poradenstvo s prevádzkovateľmi systémov viacerého a opätovného použitia a s prevádzkovateľmi vodárenských spoločností pomohlo rozvinúť lepšie pochopenie prevádzky a výziev.

Prostredníctvom 16 priamych rozhovorov a 15 e-mailových a telefonických rozhovorov týkajúcich sa rybárskeho výstroja sa zhromaždili vstupné informácie na účely opisu, kvantifikácie a hodnotenia štyroch možností politiky.

Zainteresované strany súhlasili s tým, že je potrebné znížiť plastový morský odpad z rybolovu a akvakultúry a že sú potrebné politické opatrenia, a to aj na úrovni EÚ. Väčšina z nich považovala štyri navrhované politické možnosti za správnu voľbu, pričom poukázala na výzvu týkajúcu sa vykonávania, presadzovania a sledovania politík a opatrení na úrovni EÚ.

Rozšírená zodpovednosť výrobcu so systémom zálohovania alebo bez systému zálohovania sa považovala za najvýhodnejšiu politickú možnosť, pretože môže pokrývať náklady na triedenie, demontáž a prepravu, ako aj platby za činnosti zamerané na vyhľadávanie. Systém zálohovania by vytvoril finančný stimul na vrátenie výstrojov, ktoré sú na konci životnosti, do prístavov. Objavili sa obavy, že takýto systém by bol trestom pre rybárov za nevyhľadateľné stratené výstroje a stimulom na vyhľadávanie cudzích nedotknutých výstrojov. Opakovane sa uvádzali úspešné príklady z Islandu, Nórska a Dánska. Ciele týkajúce sa recyklácie sa považovali za užitočné na presmerovanie výstrojov na konci životnosti zo skládok alebo spaľovní do recyklačných zariadení. Je potrebné, aby sa na trh lepšie uvádzali recyklované materiály z rybárskeho výstroja a vybavenia akvakultúry a aby sa využívalo verejné financovanie alebo financovanie rozšírenej zodpovednosti výrobcu na účely vytvorenia konkurenčného postavenia pre recyklované materiály z obalového priemyslu. Biologicky rozložiteľné plasty sa považovali za príliš drahé a nie široko dostupné, a to najmä tie, ktoré sa biologicky rozkladajú v slaných vodách a vo veľkých hĺbkach. Niektoré zainteresované strany ďalej poukázali na to, že biologicky rozložiteľný materiál by mohol motivovať k likvidácii plastových súčastí rybárskych výstrojov v mori namiesto toho, aby boli vrátené do prístavu.

3.4 Konzultácie v rámci Eurobarometra

Konzultácie v rámci Eurobarometra v roku 2014 odhalili podporu Európanov na dosiahnutie cieľa na úrovni EÚ zameraného na zníženie morského odpadu. V osobitnom prieskume Eurobarometra 468 (EK, 2017) 33 % respondentov označilo znečistenie morí za najdôležitejšiu otázku týkajúcu sa životného prostredia. 72 % respondentov uviedlo, že znížili používanie jednorazových plastových tašiek, pričom 38 % respondentov znížilo ich používanie za posledných 12 mesiacov. 89 % až 94 % respondentov považovalo za dôležité tieto opatrenia: